It-Tieni Pitazz – Paragrafi 601-610 Darba, meta waħda mis-sorijiet tagħna mardet u waslet fil-punt tal-mewt u l-komunita' kollha kienet miġbura flimkien, kien hemm ukoll saċerdot li ta l-assoluzzjoni lis-soru. F'daqqa waħda, jiena rajt ħafna spirti ħżiena. Jiena mbagħad insejt li kont mas-sorijiet, qbadt l-asperġes u bexxejt l-ispirti, u huma sparixxew fil-pront. Iżda, meta s-sorijiet marru fir-refettorju, il-Madre Superjura (Borgia) irrimarkat li jiena ma kienx messni bexxjet lis-soru marida fil-preżenza tas-saċerdot, għax dan kien id-dmir tiegħu. Jiena aċċettajt l-ammonizzjoni fi spirtu ta' penitenza, imma l-ilma mbierek hu verament għajnuna kbira għall-moribondi. Ġesu' tiegħi, Inti qiegħed tara kemm jiena dgħajfa u waħdi ma niswa xejn. Mela, kun Int li tmexxi l-affarijiet għalija. U kun af, Ġesu', li mingħajrek jiena minix sejra niċċaqlaq għall-ebda kawża, imma flimkien miegħek jiena nidħol għall-affarijiet l-iktar diffiċli. 29 ta' Jannar 1936. Filgħaxija, x'ħin kont fiċ-ċella tiegħi, f'daqqa waħda rajt dawl kbir u salib ta' kulur griż skur qiegħed fil-għoli ġod-dawl. F'daqqa waħda sibt ruħi maqbuda qrib is-salib. Bqajt inħares ċass lejh, imma ma stajt nifhem xejn, allura bdejt nitlob u nistaqsi x'setgħet tfisser din il-ħaġa. F'dak il-waqt rajt lill-Mulej Ġesu', u s-salib għeb. Il-Mulej Ġesu' kien bilqiegħda f'dawl kbir, u saqajh, sa rkobbtejh, kienu mgħarrqa f'dawl kbir, b'mod li ma stajtx narahom. Ġesu' miel lejja u ħares lejja bit-tjubija u kellimni dwar ir-rieda tal-Missier tas-Sema. Huwa qalli li r-ruħ l-iktar perfetta u qaddisa hija dik li tagħmel ir-rieda tal-Missier, imma ma tantx hemm minn dawn, u li Hu jħares bi mħabba speċjali lejn ir-ruħ li tgħix ir-rieda Tiegħu. U Ġesu'qalli li jiena kont qiegħda nagħmel ir-rieda ta' Alla b'mod perfett. . . u għalhekk Jiena qiegħed ningħaqad miegħek u nikkomunika miegħek b'mod speċjali u intimu. Alla jgħannaq bl-imħabba Tiegħu – li ħadd ma jista' jifhimha – lir-ruħ li tgħix bir-rieda Tiegħu. Jiena fhimt kemm iħobbna Alla, kemm Huwa sempliċi, għalkemm ħadd ma jista' jifhmu, u kemm hu faċli li tikkomunika miegħu, minkejja l-majesta' kbira Tiegħu. Ma' ħaddieħor ma nħossnix daqshekk fil-liberta' u komda bħalma nħossni miegħu. Ukoll omm u binha li verament iħobbha ma jifhmux lil xulxin hekk tajjeb daqskemm niftehmu jiena u Alla. Filwaqt li kont f'dak l-istat ta' għaqda ma' Alla, rajt żewġ persuni partikolari, u l-kundizzjoni interna tagħhom ta' min jitħassarha ġiet irrivelata lili. Kienu jinsabu fi stat li jġiblek siwed ta' qalb, imma jiena għandi fiduċja li huma wkoll għad jigglorifikaw il-ħniena ta' Alla. Fl-istess ħin, jiena rajt ċerta persuna (Dun Sopocko) u, sa ċertu punt, il-kundizzjoni ta' ruħu u l-provi li Alla kien qed jibgħatlu. It-tbatijiet tiegħu kienu mentali u kellhom forma hekk akuta li bdejt nitħassru u għidt lill-Mulej, "Għaliex qed tittrattah b'dan il-mod?" U l-Mulej wieġeb, Minħabba l-kuruna tiegħu ta' bi tlieta. U l-Mulej tani x'nifhem xi glorja li ħadd ma jista' jimmaġinaha hemm tistenna lil dik il-persuna li tkun tixbaħ lil Ġesu' fit-tbatija Tiegħu hawn fl-art. Dik il-persuna għad tixbaħ lil Ġesu' fil-glorja Tiegħu. Il-Missier tas-sema għad jagħraf u jigglorifika r-ruħ tagħna skont kemm Huwa jara fina xebħ ma' Ibnu. Jiena fhimt li din l-assimilazzjoni f'Ġesu' hija mogħtija lilna sakemm aħna nkunu hawn fl-art. Qiegħda nara erwieħ safja u innoċenti li fuqhom Alla ħaddem il-ġustizzja Tiegħu; dawn l-erwieħ huma l-vittmi li qegħdin iżommu d-dinja u li qegħdin itemmu dak li jonqos fil-Passjoni ta' Ġesu'. In-numru tagħhom mhux kbir. Jiena ninsab ferħana ħafna li Alla ppermettieli nsir naf erwieħ bħal dawn. O Santissma Trinita', Alla Etern, jiena nroddlok ħajr li ppermettejtli nsir naf il-kobor u l-gradi differenti ta' glorja li l-erwieħ jirnexxielhom jilħqu. O, x'differenza kbira hemm bejn grad u ieħor fil-profondita' tal-għarfien ta' Alla! O, li kieku n-nies setgħu jsiru jafuh dan! O Alla tiegħi, li kieku stajt b'dan il-mod nakkwista grad wieħed iktar, kont inbati bil-qalb it-turmenti kollha tal-martri kollha flimkien. Verament, dawk it-turmenti kollha jidhru qieshom m'huma xejn f'għajnejja meta mqabblin mal-glorja li hemm tistenniena għall-eternita' kollha. O Mulej, daħħal lil ruħi fl-oċejan tad-divinita' Tiegħek u agħtini l-grazzja li nsir nafek; għax iktar ma nsir nafek aħjar, iktar nixtieqek, u iktar tikber imħabbti għalik. Jiena nħoss ġewwa ruħi abbiss li ma jitkejjilx lil Alla biss jista' jimlieh. Jiena nintilef fih bħalma qatra tintilef fl-oċejan. Il-Mulej niżel ħdejn il-miżerja tiegħi bħalma jinżel raġġ tax-xemx fuq deżert għeri mimli blat. U madankollu, taħt l-influwenza tar-raġġi Tiegħu, ruħi saret miksija bil-ħaxix, bil-fjuri u l-frott, u saret ġnien sabiħ għas-serħan Tiegħu. Ġesu' Tiegħi, minkejja l-grazzji Tiegħek, jiena nista' nara u nħoss il-miżerja kollha tiegħi. Nibda l-jum tiegħi nissielet u nispiċċaha bl-istess mod. Malli jirnexxili nirbaħ ostaklu wieħed, jitfaċċaw għaxra oħra, minfloku. Imma jiena ma ninkwetax, għax naf li dan hu ż-żmien tat-taqbida, mhux tal-paċi. Meta il-piż tat-taqbida jsir tqil wisq għalija, jiena nintefa bħal tarbija f'dirgħajn il-Missier tas-Sema u nittama li ma ninqeridx. O Ġesu' tiegħi, kemm għandi tendenza għall-ħażin, u din il-ħaġa ġġegħelni nishar il-ħin kollu. Imma jiena ma naqtax qalbi. Jiena nafda fil-grazzja ta' Alla, li ssir abbundanti fl-agħar miżerja. F'nofs l-agħar diffikultajiet u kuntrarju, jiena ma nitlifx il-paċi ġewwa fija jew il-bilanċ minn barra, u din il-ħaġa taqtagħlhom qalbhom lill-għedewwa tiegħi. Il-paċenzja fil-kuntrarju tagħti l-qawwa lir-ruħ. 2 ta' Frar, (1936). Filgħodu, x'ħin qajmitni l-qanpiena, tant għelibni n-ngħas u ma stajtx neħles minnu li qbiżt ġol-ilma kiesaħ, u wara żewġ minuti n-ngħas ħallieni. Meta wasalt għall-ħin tal-meditazzjoni armata ta' ħsibijiet taċ-ċajt imlewli rasi, tant li kelli nagħmel ħilti kollha matul il-meditazzjoni kollha. L-istess ħaġa ġrat waqt il-ħin tat-talb, imma meta bdiet il-Quddiesa, skiet stramb u ferħ imlewli qalbi. Propju dak il-ħin, rajt lill-Madonna mal-Bambin Ġesu' u r-Raġel Xiħ Qaddis (San Ġużepp) kien qiegħed bilwieqfa warajhom. L-Omm l-Iżjed Qaddisa qaltli, Hu f'idejk l-egħżeż Teżor tiegħi ,u tatni f'idejja lill-Bambin Ġesu'. X'ħin ħadtu f'dirgħajja lill-Bambin Ġesu', Omm Alla u San Ġużepp ma dehrux iżjed. Ħallewni waħdi flimkien mal-Bambin Ġesu'. Jiena għidtlu, "Jiena naf li Inti l-Mulej u l-Ħallieq tiegħi għalkemm Inti daqshekk ċkejken." Ġesu' medd id-dirgħajn żgħar Tiegħu lejja u ħares lejja bi tbissima. L-ispirtu tiegħi mtela b'ferħ li m'hawnx bħalu. Imbagħad f'daqqa waħda Ġesu' għeb, u kien wasal il-ħin tat-Tqarbin Imqaddes. Jiena mort flimkien mas-sorijiet l-oħrajn lejn il-Mejda Mqaddsa u ruħi kienet emozzjonata ħafna. Wara t-Tqarbin, jiena smajt dan il-kliem ġewwa ruħi: Jiena ninsab ġewwa qalbek, Jiena li inti kont qiegħda żżommni f'dirgħajk. Jiena mbagħad bdejt nitlob bil-ħerqa lil Ġesu' għal ċerta ruħ (Dun Sopocko), u tlabt lill-Mulej jagħtih il-grazzja li jiġġieled, u li jkun kapaċi jieħu din il-prova mingħandu. Hekk ikun bħalma inti qiegħda titlob, imma l-mertu tiegħu mhux ser jitnaqqas. Il-ferħ saltan ġewwa ruħi li Alla Hu hekk twajjeb u ħanin; Alla jagħtina dak kollu li aħna nitolbuh b'fiduċja. Wara kull konverżazzjoni mal-Mulej, ruħi tirċievi saħħa staordinarja, u jkun fiha trankwillita' profonda li tagħtini tant kuraġġ li ma nibża' minn xejn fid-dinja, imma nibża' biss li ma rridx insewwidlu qalbu lil Ġesu'.
Djarju ta' Swor Fawstina – It-2 Pitazz (par.601-610)